A Tanács irányelve

(1976. július 27.)

a gépjárművek és pótkocsijaik hátsórendszámtábla-megvilágító lámpáira vonatkozó tagállami jogszabályok közelítéséről

(76/760/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 100. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel azon műszaki előírások, amelyeknek a gépjárműveknek a tagállami jogszabályok alapján meg kell felelniük, érintik többek között a hátsórendszámtábla-megvilágító lámpákat;

mivel e követelmények tagállamonként különbözőek; mivel ezért különösen a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelv [3] alapján szükséges egy EGK-típusjóváhagyási eljárás bevezetése céljából, hogy mindegyik tagállam elfogadja valamennyi gépjárműtípus tekintetében ugyanazon követelményeket meglévő jogszabályainak kiegészítéseként vagy azokat felváltva;

mivel a 76/756/EGK irányelvben [4] a Tanács meghatározta a gépjárművekre és pótkocsijaikra felszerelendő világító és fényjelző berendezésekre vonatkozó közösségi előírásokat;

mivel a hátsórendszámtábla-megvilágító lámpák harmonizált típusjóváhagyási eljárása keretén belül valamennyi tagállam megállapíthatja, hogy a közösségi tervezési és ellenőrzési követelményeket betartották-e, és hogy a többi tagállam az egyes hátsórendszámtábla-megvilágító lámpákról kiállított alkatrésztípus-jóváhagyás elküldésével értesítette-e a többi tagállamot a megállapításairól; mivel valamennyi, EGK-alkatrésztípus-jóváhagyási jellel ellátott, a jóváhagyott típussal egyezően gyártott hátsórendszámtábla-megvilágító lámpa esetében szükségtelen e hátsórendszámtábla-megvilágító lámpák további műszaki ellenőrzése a tagállamokban;

mivel kívánatos az ENSZ Európai Gazdasági Bizottság 4. rendeletében ["Egységes rendelkezések a gépjárművek (a motorkerékpárok kivételével) és pótkocsijaik hátsórendszámtábla-megvilágító eszközeinek jóváhagyása terén"] [5] elfogadott műszaki követelmények figyelembevétele, amelyek az 1958. március 20-án elfogadott, a gépjárművek berendezései és alkatrészei jóváhagyása egységes feltételeire, valamint a jóváhagyások kölcsönös elismerésének elfogadására vonatkozó megállapodás mellékletében szerepelnek;

mivel a gépjárművekre vonatkozó tagállami jogszabályok közelítése a közös követelmények alapján a tagállamok által végzett ellenőrzések tagállamok általi kölcsönös elismerésével jár együtt,

ELFOGADTA EZT AZ IRÁNYELVET:

1. cikk

(1) A tagállamok EGK-alkatrésztípus-jóváhagyást adnak bármelyik típusú hátsórendszámtábla-megvilágító lámpára, amennyiben az a 0., I., III., és IV. mellékletben meghatározott tervezési és ellenőrzési követelményeknek megfelel.

(2) Az EGK-alkatrésztípus-jóváhagyást megadó tagállam megtesz minden szükséges intézkedést – amennyiben szükséges, más tagállamok illetékes hatóságaival együttműködve – annak ellenőrzése érdekében, hogy a sorozatgyártási modell megfelel-e a jóváhagyott típusnak. Ezen ellenőrzések szúrópróbaszerű ellenőrzésekre korlátozódnak.

2. cikk

A tagállamok minden – az 1. cikk alapján jóváhagyott – hátsórendszámtábla-megvilágító lámpa esetén a gyártó vagy meghatalmazott képviselője részére kiadják a I. mellékletben szereplő mintával megegyező EGK-alkatrésztípus-jóváhagyási jelet.

A tagállamok megteszik a szükséges intézkedéseket az 1. cikknek megfelelően jóváhagyott típusú és az egyéb hátsórendszámtábla-megvilágító lámpák közötti keveredést okozó jelölések alkalmazásának elkerülése érdekében.

3. cikk

(1) A tagállamok nem tilthatják meg a hátsórendszámtábla-megvilágító lámpák forgalomba hozatalát kivitelezésükre vagy működési módjukra történő hivatkozással, amennyiben azokat EGK-alkatrésztípus-jóváhagyási jellel látták el.

(2) A tagállamok azonban megtilthatják az EGK-alkatrésztípus-jóváhagyási jellel rendelkező hátsórendszámtábla-megvilágító lámpák forgalomba hozatalát, amennyiben azok következetesen nem felelnek meg a jóváhagyott típusnak.

A tagállam haladéktalanul tájékoztatja a többi tagállamot és a Bizottságot a meghozott intézkedésekről és határozatának okairól.

4. cikk

Az egyes tagállamok illetékes hatóságai egy hónapon belül megküldik a többi tagállam illetékes hatóságai számára valamennyi, az általuk jóváhagyott vagy elutasított hátsórendszámtábla-megvilágító lámpatípusra vonatkozóan az alkatrésztípus-bizonyítvány II. mellékletben szereplő mintával megegyező példányát.

5. cikk

(1) Amennyiben az EGK-alkatrésztípus-jóváhagyást megadó tagállam azt állapítja meg, hogy több, azonos EGK-típus-jóváhagyási jellel ellátott hátsórendszámtábla-megvilágító lámpa nem egyezik meg az általa jóváhagyott típussal, megteszi a szükséges intézkedéseket annak érdekében, hogy a sorozatgyártási modellek a jóváhagyott típusnak megfeleljenek. E tagállam illetékes hatóságai tájékoztatják a többi tagállam illetékes hatóságait a hozott intézkedésekről, amelyek – amennyiben az eltérés következetesen fennáll – az EGK-alkatrésztípus-jóváhagyás visszavonásáig terjedhetnek. Az említett hatóságok ugyanilyen intézkedéseket hoznak, amennyiben egy másik tagállam illetékes hatóságai ilyen eltérésről tájékoztatják őket.

(2) A tagállamok illetékes hatóságai egy hónapon belül tájékoztatják egymást bármely EGK-alkatrésztípus-jóváhagyás visszavonásáról és annak okairól.

6. cikk

Az ezen irányelv végrehajtása során elfogadott rendelkezések alapján hozott bármilyen, a hátsórendszámtábla-megvilágító lámpa típusjóváhagyásának elutasítására vagy visszavonására, illetve forgalomba hozatalának vagy használatának tilalmára vonatkozó határozatban részletesen meg kell jelölni az annak alapjául szolgáló okokat. E határozatról értesíteni kell az érintett felet, akivel egyidejűleg közölni kell a tagállamokban hatályos jogszabályok alapján rendelkezésére álló jogorvoslati lehetőségeket, valamint az ezek igénybevételére rendelkezésre álló határidőket is.

7. cikk

A tagállamok nem utasíthatják el valamely gépjármű EGK- vagy nemzeti típusjóváhagyását a hátsórendszámtábla-megvilágító lámpájára történő hivatkozással, amennyiben azt EGK-alkatrésztípus-jóváhagyási jellel látták el, és a 76/756/EGK irányelvben meghatározott követelményekkel összhangban szerelték fel.

8. cikk

A tagállamok nem utasíthatják el vagy tilthatják meg egy gépjármű értékesítését, nyilvántartásba vételét, üzembe helyezését és használatát a hátsórendszámtábla-megvilágító lámpájára történő hivatkozással, amennyiben azt EGK-alkatrésztípus-jóváhagyási jellel látták el, és a 76/756/EGK irányelvben meghatározott követelményekkel összhangban szerelték fel.

9. cikk

Ezen irányelv alkalmazásában a "gépjármű" minden olyan gépjármű – a sínen futó járművek, mezőgazdasági vontatók és haszonjárművek, illetve a közművek munkagépei kivételével –, amelyet közúti forgalomban történő részvételre szántak, karosszériával rendelkezik vagy anélküli, rendelkezik legalább négy kerékkel és a legnagyobb tervezési sebessége meghaladja a 25 km/h értéket, valamint annak pótkocsijai.

10. cikk

A mellékletek követelményeinek műszaki fejlődéshez történő hozzáigazítása céljából szükséges valamennyi módosítás a 70/156/EGK irányelv 13. cikkében meghatározott eljárással összhangban történik.

11. cikk

(1) A tagállamok elfogadják és kihirdetik azokat a rendelkezéseket, amelyek szükségesek ahhoz, hogy ennek az irányelvnek 1977. július 1-je előtt megfeleljenek. Ezeket a rendelkezéseket legkésőbb 1977. október 1-jétől alkalmazzák.

(2) Az irányelv kihirdetését követően a tagállamok gondoskodnak arról is, hogy a Bizottság az észrevételei megtételéhez szükséges időben tájékoztatást kapjon az irányelv által szabályozott területen általuk tervezett törvényi, rendeleti és közigazgatási rendelkezésekről.

12. cikk

Ennek az irányelvnek a tagállamok a címzettjei.

Kelt Brüsszelben, 1976. július 27-én.

a Tanács részéről

az elnök

M. van der Stoel

[1] HL C 76., 1975.4.7., 37. o.

[2] HL C 248., 1975.10.29., 23. o.

[3] HL L 42., 1970.2.23., 1. o.

[4] HL L 262., 1976.9.27., 1. o.

[5] Európai Gazdasági Bizottság, E/ECE/324, 3. kiegészítés, 1. módosítás, 1975. október 29.

--------------------------------------------------

A mellékletek jegyzéke

0. melléklet | –Fogalommeghatározások, általános előírások, a kibocsátott fény színe, megvilágítási szög, mérési eljárás, fotometriai jellemzők, a gyártás megfelelősége |

I. melléklet | EGK-alkatrésztípus-jóváhagyási és jelölési követelményekFüggelék: az EGK-alkatrésztípus-jóváhagyási jel mintája |

II. melléklet | –EGK-alkatrésztípus-bizonyítványminta |

III. melléklet | –Mérési pontok vizsgálati célú meghatározása |

IV. melléklet | –A megvilágítandó felület legkisebb látható mezője |

--------------------------------------------------